कालांवाली

कालांवाली (Kalanwali) भारत के हरियाणा राज्य के सिरसा ज़िले में स्थित एक नगर है। यह सिरसा जिला की एक तहसील है।

विवरण 
पंजाब की सीमा के पास होने के कारण इस क्षेत्र के अधिकांश लोगों की मातृभाषा पंजाबी है। कालांवाली के आसपास का क्षेत्र कपास, गेहूं और सब्जियों के उत्पादन के लिए प्रसिद्ध है। कालांवाली में लोगों का मुख्य व्यवसाय खेती और व्यापार है। अधिकांश आबादी पंजाबी भाषा बोलती है, जबकि हिंदी या बागड़ी (हरियाणवी) भी कालांवाली की एक छोटी आबादी के बीच बोली जाती है। कालांवाली कस्बे से सटा कलांवाली गांव है।

जनसांख्यिकी 
भारत की 2011 जनगणना के अनुसार यहाँ  की आबादी 22,095 थी, जिसमें से 11,690 पुरुष और 10,405 स्त्रियाँ थीं। यहाँ का औसत साक्षरता दर 76.46% था, जो 75.55% के राज्य औसत से अधिक था। पुरुष साक्षरता 81.75% और महिला साक्षरता 70.51% थी। आबादी का 12.18% अंश 6 साल से कम उम्र वाले बच्चों का था।

शिक्षा 
कालांवाली में 3 सरकारी स्कूल हैं। एक प्राथमिक शिक्षा के लिए, एक लड़कियों के लिए और दूसरा सहशिक्षा के लिए। एक कन्या कॉलेज भी है।

परिवहन 
कालांवाली रेलवे लाइन द्वारा दिल्ली और बठिंडा के प्रमुख रेलवे जंक्शनों से जुड़ा हुआ है। कालांवाली और दिल्ली के बीच मुख्य रेलवे स्टेशन सिरसा, आदमपुर, हिसार, हांसी, भिवानी, रोहतक, बहादुरगढ़ हैं। कालांवाली बस से भी आस-पास के स्थानों से जुड़ा हुआ है। बठिंडा निकटतम घरेलू हवाई अड्डा है जबकि दिल्ली, चंडीगढ़ कालांवाली से निकटतम अंतरराष्ट्रीय हवाई अड्डे हैं।

आसपास के गाँव 
कालांवाली ओढ़ां, आनंदगढ़, ख्योवाली, रोहिढांवाली, तारूआना, देसु खुर्द, फग्गू, देसु मलकाना, पिपली, जगमालवाली, पन्नीवाला रुल्दू, तख्तमल, सुखचैन, तिलोकेवाला, दादू, पक्का शहीदां, कुरंगावाली आदि गाँवों से घिरा हुआ है। कालांवाली के आसपास लगभग 40 गाँव हैं। तख्त श्री दमदमा साहिब, कालांवाली से सिर्फ 25 किमी दूर है।

सामाजिक समस्याएँ 
कालांवाली क्षेत्र में चिट्टा के नशे में ग्रस्त होने वाले युवाओं की संख्या दिनों-दिन बढ़ रही है।

इन्हें भी देखें 
 सिरसा ज़िला
 ऐलनाबाद विधानसभा निर्वाचन क्षेत्र, हरियाणा

सन्दर्भ 

हरियाणा के शहर
सिरसा ज़िला
सिरसा ज़िले के नगर